ईरान के परमाणु प्रयास पर कड़ा रुख बरकरार रखेगा ब्रिटेन  
ब्रिटिश विदेशमंत्री ने ईरानी विदेशमंत्री को बातचीत के दौरान चेतावनी दी कि ब्रिटेन ईरान के परमाणु कार्यक्रम पर अपना कड़ा विरोध जारी रखेगा।
ब्रिटिश विदेशमंत्री विलियम हेग ने ईरानी विदेशमंत्री को बातचीत के दौरान चेतावनी दी कि ब्रिटेन ईरान के परमाणु कार्यक्रम पर अपना कड़ा विरोध जारी रखेगा। हेग ने बुधवार को ईरान के विदेशमंत्री अली अकबर सालेही से संयुक्त राष्ट्र महासभा से इतर बातचीत की। पश्चिमी देश आरोप लगाते रहे हैं कि ईरान परमाणु बम बनाने की कोशिश कर रहा है।  एक प्रवक्ता ने हेग के हवाले से कहा कि ब्रिटेन असैन्य परमाणु ऊर्जा के ईरान के अधिकार का समर्थन करता है लेकिन ईरान अंतरराष्ट्रीय समुदाय को यह भरोसा नहीं दे पाया है कि उसका परमाणु कार्यक्रम शांतिपूर्ण उद्देश्यों के लिए है। मंत्री ने कहा, ब्रिटेन और ईरान के बीच कई महत्वपूर्ण क्षेत्रों में असहमति है। हेग ने कहा कि ईरान के साथ बात कर रहे छह पक्षीय गठबंधन का हिस्सा होने के नाते ब्रिटेन परमाणु प्रसार का कड़ाई से विरोध करना जारी रखेगा। हेग ने बातचीत में ईरान में 17 साल के किशोर अलीरजा मुल्ला सुल्तानी को मौत की सजा दिए जाने का मुद्दा भी उठाया।